ET Euroopa Liidu Teataja C 166/40

15. märtsil 2018 esitatud hagi – Lipitalia 2000 ja Assograssi versus komisjon

(Kohtuasi T-189/18)

(2018/C 166/52)

Kohtumenetluse keel: itaalia

Pooled

Hagejad: Lipitalia 2000 SpA (Torino, Itaalia), Assograssi – Associazione Nazionale Produttori Grassi e Proteine Animali (Buccinasco, Itaalia) (esindaja: advokaat M. Moretto)

Kostja: Euroopa Komisjon

Nõuded

Hagejad paluvad Üldkohtul:

— tuvastada, et komisjon on rikkunud määrusest nr 999/2001, määrusest nr 178/2002, määrusest nr 1069/2009 ning diskrimineerimise keelu ja proportsionaalsuse üldpõhimõttest tulenevaid kohustusi, kuna ta ei pannud regulatiivkomisjonis otsuse 1999/648/EÜ artiklis 5a ette nähtud menetluse kohaselt hääletusele ettepanekut vaadata uuesti läbi määruse nr 999/2001 IV lisa V peatüki E osa punktis 2 kehtestatud ekspordikeeld, mis on kehtestatud orgaanilistele väetistele ja mullaparandajatele, mis sisaldavad mäletsejalistelt saadud töödeldud loomseid valke;

— mõista kohtukulud välja kostjalt.

Väited ja peamised argumendid

Hagejad väidavad, et kuigi 1. juulist 2017 lubas komisjon mäletsejalistelt saadud töödeldud loomsete valkude (edaspidi „TLVd“) eksporti, arvestades veiste spongioosse entsefalopaatia (edaspidi „BSE“) epidemioloogilise staatuse drastilist paranemist Euroopa Liidus, on määruse nr 999/2001 IV lisa V peatüki E osa punktis 2 mõistetamatult keelatud orgaanilistele väetiste ja mullaparandajate (edaspidi „OVMPd“), mis sisaldavad mäletsejalistelt saadud TLVsid, eksport keelatud. See keeld on endiselt jõus, kuigi peaaegu kõik liikmesriigid on nüüdseks väheolulise BSE-riskiga riigid, ja hoolimata sellest, et Rahvusvaheline Episootiaamet (edaspidi „OIE“) ei ole kehtestanud sarnast keeldu OVMPdele, mis on pärit sellise riskistaatusega riikidest.

Lisaks väidavad hagejad, et kuigi (mäletsejalistelt saadud TLVsid sisaldavate) OVMPde eksport on keelatud – isegi kui need on OIE kindlaks määratud rahvusvahelise standardist erinevalt pärit liikmesriikidest, mis on väheolulise BSE-riskiga riikide staatuses –, lubab liit nende toodete turustamist oma territooriumil. Enamgi veel: ta lubab lausa TLVde importi, sealhulgas mäletsejalistelt saadud TLVde, ja TLVsid sisaldavate toodete, nagu OVMPd importi kolmandatest riikidest, sealhulgas kontrollitud või määratlemata BSE riskiga riikidest.

Hagejate hinnangul on mäletsejalistelt saadud TLVsid sisaldavate OVMPde ekspordikeelust tulenev kahju liidu ettevõtjatele ülisuur.

Oma hagi põhjenduses leiavad hagejad, et komisjonil on liidu õiguse kohaselt kohustus olukord parandada.

Konkreetselt väidavad hagejad, et komisjon on rikkunud:

1) Euroopa Parlamendi ja nõukogu 22. mai 2001. aasta määruse (EÜ) nr 999/2001 millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (EÜT 2001 L 147, lk 1; ELT eriväljaanne 03/32, lk 289) artiklist 7 ja artikli 5 lõigetest 1 ja 3, Euroopa Parlamendi ja nõukogu 28. jaanuari 2002. aasta määruse (EÜ) nr 178/2002 millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT 2002 L 31, lk 1; ELT eriväljaanne 15/06, lk 463) artikli 5 lõikest 3 ja artiklist 7 ning Euroopa Parlamendi ja nõukogu 21. oktoobri 2009. aasta määruse (EÜ) nr 1069/2009 milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (loomsete kõrvalsaaduste määrus) (ELT 2009 L 300, lk 1) artikli 43 lõikest 4 tulenevaid kohustusi;